Valke slaan toe op Laingsburg-munisipaliteit | Netwerk24
Valke slaan toe op Laingsburg-munisipaliteit
Deur Jackie Kruger 05 September 2019 16:41
Die Valke het Dinsdag op die Laingsburg-munisipaliteit in die Wes-Kaap toegeslaan en op dokumente en elektroniese toerusting beslag gelê.
Die ondersoekeenheid het die munisipale kantoor sowel as huise van mense van belang deurgesoek.
Luidens 'n verklaring is beslag gelê op dokumente, selfone, skootrekenaars en hardeskywe.
Die klopjag volg op die beweerde oortreding van die Munisipale Stelselswet en die Wet op Voorkoming en Bestryding van Korrupte Aktiwiteite.
Volgens die Valke hou dit verband met die aanstelling en verwydering van personeel in strategiese sleutelposte. Die beweerde korrupsie het blykbaar die weg gebaan vir 'n kultuur van wanbesteding van staatsgeld, luidens die verklaring.
Die DA het die klopjag in 'n verklaring verwelkom.
Deidré Baartman, DA-LPP, vra in die verklaring dat die ondersoek vinnig afgehandel word om inmenging met dienslewering te voorkom.
Die DA sê hy sal die ondersoek se vordering noukeurig monitor en sy volle samewerking gee om stabiliteit en goeie regering in Laingsburg teweeg te bring.
Daar is die afgelope paar maande verskeie binnegevegte onder die ANC-raadslede in die munisipaliteit.